CELEX: 32017D0224
Language: el
Date: 2017-02-08 00:00:00
Title: Εκτελεστική απόφαση (ΕΕ) 2017/224 της Επιτροπής, της 8ης Φεβρουαρίου 2017, για τον καθορισμό των τεχνικών και λειτουργικών προδιαγραφών οι οποίες θα επιτρέπουν στην εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να επιτελεί τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου

9.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 34/36
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/224 ΤΗΣ ΕΠΙΤΡΟΠΉΣ
   της 8ης Φεβρουαρίου 2017
   για τον καθορισμό των τεχνικών και λειτουργικών προδιαγραφών οι οποίες θα επιτρέπουν στην εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να επιτελεί τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου (1), και ιδίως το άρθρο 12 παράγραφος 3 στοιχείο δ),
   Εκτιμώντας τα ακόλουθα:
   
               (1)
            
            
               Το άρθρο 2 του κανονισμού (ΕΕ) αριθ. 1285/2013 προβλέπει ότι η εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo πρέπει να καθιστά δυνατή την ανάπτυξη εφαρμογών επαγγελματικού ή εμπορικού χαρακτήρα χάρη σε αυξημένες επιδόσεις και σε δεδομένα ανώτερης προστιθέμενης αξίας σε σχέση με εκείνα που παρέχονται από την ανοικτή υπηρεσία.
            
         
               (2)
            
            
               Η εμπορική υπηρεσία αποτελεί ένα από τα ουσιώδη στοιχεία του συστήματος που έχει συσταθεί δυνάμει του προγράμματος Galileo στον βαθμό που, αφενός, τα άλλα παγκόσμια συστήματα δορυφορικής ραδιοπλοήγησης (GNSS) δεν περιλαμβάνουν μια τέτοια υπηρεσία και, αφετέρου, θα πρέπει να αποφέρει έσοδα σύμφωνα με το άρθρο 10 του κανονισμού (ΕΕ) αριθ. 1285/2013. Η πρόσβαση στην εν λόγω υπηρεσία θα πρέπει να παρέχεται επί πληρωμή. Η τιμολογιακή πολιτική της εμπορικής υπηρεσίας δεν εμπίπτει στο πεδίο εφαρμογής της παρούσας απόφασης και θα πρέπει να καθοριστεί σε μεταγενέστερο στάδιο.
            
         
               (3)
            
            
               Η παροχή της εμπορικής υπηρεσίας θα πρέπει να αποτελέσει αντικείμενο συμβάσεων οι οποίες θα συναφθούν με έναν ή περισσότερους παρόχους υπηρεσιών.
            
         
               (4)
            
            
               Σε αυτό το στάδιο είναι σημαντικό να καθοριστούν οι τεχνικές και λειτουργικές προδιαγραφές της εμπορικής υπηρεσίας, δεδομένου ότι μετά τον καθορισμό αυτό θα απαιτηθούν πολλά έτη για την πραγματική λειτουργία της υπηρεσίας. Η διαμόρφωση των προδιαγραφών αποτέλεσε αντικείμενο διαφόρων μελετών, πειραματισμών και διαβουλεύσεων με τους ενδιαφερόμενους κύκλους κατά τα τελευταία έτη. Είναι επίσης αποτέλεσμα συμβιβασμού μεταξύ, αφενός, της ανάγκης για δημιουργία πραγματικής προστιθέμενης αξίας προς όφελος των χρηστών και, αφετέρου, της θέλησης για ελαχιστοποίηση των τροποποιήσεων του συστήματος, καθώς οι τροποποιήσεις ενέχουν κινδύνους, και για τήρηση του χρονοδιαγράμματος που έθεσε ο κανονισμός (ΕΕ) αριθ. 1285/2013.
            
         
               (5)
            
            
               Από τα ανωτέρω προκύπτει ότι, για να καταστεί δυνατή η ανάπτυξη εφαρμογών για επαγγελματικούς ή εμπορικούς σκοπούς, έχει ουσιώδη σημασία —και είναι τεχνικά εφικτό— η εμπορική υπηρεσία να περιλαμβάνει δύο μείζονες βελτιώσεις σε σχέση με την ανοικτή υπηρεσία: υψηλότερη ακρίβεια κατά τον εντοπισμό γεωγραφικής θέσης και ενισχυμένη ικανότητα εξακρίβωσης στοιχείων. Επιπλέον, για να ικανοποιηθούν με τον καλύτερο τρόπο οι ποικίλες ανάγκες των διαφόρων κοινοτήτων χρηστών της εμπορικής υπηρεσίας έχει πρωταρχική σημασία οι εν λόγω βελτιώσεις να τους παρέχονται ανεξάρτητα η μία από την άλλη.
            
         
               (6)
            
            
               Η υψηλή ακρίβεια κατά τον εντοπισμό γεωγραφικής θέσης αναμένεται να διευρύνει το πεδίο των εφαρμογών της τεχνολογίας της δορυφορικής ραδιοπλοήγησης. Για τον σκοπό αυτό, θα πρέπει να ενισχυθεί η ποιότητα των δεδομένων που παρέχονται από το σύστημα που έχει συσταθεί δυνάμει του προγράμματος Galileo κατά τρόπον ώστε να περιοριστεί το σφάλμα προσδιορισμού θέσης σε λιγότερο από ένα δεκατόμετρο, στις ονομαστικές συνθήκες χρήσης. Πρέπει να σημειωθεί ότι τα σήματα που εκπέμπονται από τα άλλα παγκόσμια συστήματα δορυφορικής ραδιοπλοήγησης, όπως το παγκόσμιο σύστημα προσδιορισμού θέσης (GPS) των Ηνωμένων Πολιτειών της Αμερικής, θα μπορούσαν επίσης να συμβάλουν στην επίτευξη του στόχου αυτού.
            
         
               (7)
            
            
               Η ικανότητα εξακρίβωσης στοιχείων αναμένεται να αυξήσει τον βαθμό ασφάλειας έτσι ώστε να αποφεύγονται ιδίως οι κίνδυνοι πλαστογράφησης και απάτης. Για τον σκοπό αυτόν είναι αναγκαίο να προστεθούν συμπληρωματικά στοιχεία στα σήματα των δορυφόρων ώστε να εξασφαλιστεί ότι οι χρήστες λαμβάνουν πληροφορίες που όντως προέρχονται από το σύστημα που έχει συσταθεί δυνάμει του προγράμματος Galileo και όχι από μη αναγνωρισμένη πηγή. Με αυτόν τον τρόπο η ικανότητα εξακρίβωσης στοιχείων της εμπορικής υπηρεσίας, αφενός, θα ενσωματώνει την ικανότητα εξακρίβωσης των σχετιζόμενων με τον εντοπισμό γεωγραφικής θέσης δεδομένων η οποία περιέχεται στα σήματα της ανοικτής, δωρεάν παρεχόμενης υπηρεσίας και, αφετέρου, θα περιλαμβάνει, για καλύτερη προστασία, μια επιπλέον ιδιαίτερη εξακρίβωση των σημάτων χάρη στην ανάγνωση κρυπτογραφημένων, προσβάσιμων επί πληρωμή κωδικών που θα εμπεριέχονται στα σήματα.
            
         
               (8)
            
            
               Πριν ξεκινήσει η επιχειρησιακή ανάπτυξη της εμπορικής υπηρεσίας πρέπει να διενεργηθεί μια διεξοδική ανάλυση του κινδύνου. Η ανάλυση αυτή θα πρέπει να ολοκληρωθεί πριν από την έγκριση της επισκόπησης «GNSS Service Centre Delta Critical Design Review», η οποία αναμένεται να εκδοθεί την 1η Ιουνίου 2017.
            
         
               (9)
            
            
               Η εμπορική υπηρεσία θα πρέπει να ενέχει προστιθέμενη αξία σε σύγκριση με την ανοικτή υπηρεσία, έτσι ώστε να καθιστά δυνατή την ανάπτυξη εφαρμογών εμπορικού ή επαγγελματικού χαρακτήρα και, με τον τρόπο αυτό, να είναι προσβάσιμη στον μεγαλύτερο δυνατό αριθμό χρηστών και να περιλαμβάνει εμπορική κρυπτογράφηση. Για τον σκοπό αυτό, η χρήση διαβαθμισμένων πληροφοριών ΕΕ (ΔΠΕΕ) από τον πάροχο εμπορικών υπηρεσιών («Commercial Service Provider») ή από τον τελικό χρήστη δεν προβλέπεται ούτε για την ανοικτή ούτε για την εμπορική υπηρεσία. Εάν ωστόσο μια τέτοια χρήση καταστεί αναγκαία, η σχετική απόφαση θα πρέπει να ληφθεί σύμφωνα με τους κανόνες ασφάλειας που αναφέρονται στο άρθρο 17 στοιχείο α) του κανονισμού (ΕΕ) αριθ. 1285/2013, και ειδικότερα βάσει ανάλυσης του κινδύνου ασφάλειας, στην οποία θα λαμβάνονται πλήρως υπόψη οι γνώμες των εμπειρογνωμόνων των κρατών μελών. Η απόφαση αυτή θα πρέπει επίσης να λαμβάνει υπόψη την ανάλυση κόστους — οφέλους.
            
         
               (10)
            
            
               Οι προδιαγραφές που αποτελούν αντικείμενο της παρούσας απόφασης είναι σύμφωνες με τους κανόνες που έχουν θεσπιστεί σε διεθνές επίπεδο όσον αφορά τη ραδιοπλοήγηση, και ειδικότερα με τα πρότυπα που έχουν εκπονηθεί από τη Διεθνή Ένωση Τηλεπικοινωνιών, καθώς και με τις διατάξεις της συμφωνίας που συνήφθη στις 26 Ιουνίου 2004 μεταξύ της Ευρωπαϊκής Ένωσης και των κρατών μελών της αφενός, και των Ηνωμένων Πολιτειών της Αμερικής, αφετέρου, για την προώθηση, εγκατάσταση και χρήση των συστημάτων δορυφορικής πλοήγησης Galileo και GPS και των σχετικών εφαρμογών.
            
         
               (11)
            
            
               Συνεπώς, είναι σκόπιμο να καθοριστούν οι τεχνικές και λειτουργικές προδιαγραφές βάσει των οποίων η εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να μπορεί να επιτελέσει τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013, ενώ παράλληλα εφαρμόζονται πλήρως οι διατάξεις της απόφασης 2014/496/ΚΕΠΠΑ (2).
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 36 παράγραφος 1 του κανονισμού (ΕΕ) αριθ. 1285/2013,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι τεχνικές και λειτουργικές προδιαγραφές οι οποίες θα επιτρέπουν στην εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να επιτελεί τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013 καθορίζονται στο παράρτημα.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Φεβρουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 1.
   
      (2)  Απόφαση 2014/496/ΚΕΠΠΑ του Συμβουλίου, της 22ας Ιουλίου 2014, σχετικά με ορισμένες πτυχές της εγκατάστασης, λειτουργίας και χρήσης του ευρωπαϊκού παγκόσμιου δορυφορικού συστήματος πλοήγησης που επηρεάζουν την ασφάλεια της Ευρωπαϊκής Ένωσης και την κατάργηση της κοινής δράσης 2004/552/ΚΕΠΠΑ (ΕΕ L 219 της 25.7.2014, σ. 53).
   
      ΠΑΡΑΡΤΗΜΑ
      
         Τεχνικές και λειτουργικές προδιαγραφές οι οποίες θα επιτρέπουν στην εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να επιτελεί τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013
      
      Σε σύγκριση με την ανοικτή υπηρεσία (στο εξής «OS»), προστίθενται στην εμπορική υπηρεσία (στο εξής «CS») δύο μείζονες βελτιώσεις: υψηλότερη ακρίβεια κατά τον εντοπισμό γεωγραφικής θέσης (στο εξής «CS υψηλή ακρίβεια») και ενισχυμένη ικανότητα εξακρίβωσης στοιχείων (στο εξής «CS εξακρίβωση στοιχείων»), οι οποίες μπορούν να παρέχονται στους χρήστες ανεξάρτητα η μία από την άλλη. Οι αντίστοιχες τεχνικές και λειτουργικές προδιαγραφές παρατίθενται στον κατωτέρω πίνακα:
      
                   
               
               
                  CS υψηλή ακρίβεια
               
               
                  CS εξακρίβωση στοιχείων
               
            
                  Κοινές προδιαγραφές της OS και της CS: εξακρίβωση των πληροφοριών που προέρχονται από τον εντοπισμό γεωγραφικής θέσης
               
               
                  Ειδικές προδιαγραφές για τη CS: εξακρίβωση στοιχείων χάρη σε κρυπτογραφημένους κωδικούς
               
            
                  Γενικές προδιαγραφές
               
               
                  Παροχή δεδομένων υψηλής ακρίβειας έτσι ώστε να επιτυγχάνεται σφάλμα προσδιορισμού θέσης μικρότερο του δεκατόμετρου στις ονομαστικές συνθήκες χρήσης
               
               
                  Παροχή δεδομένων ενσωματωμένων στα σήματα για την εξακρίβωση των πληροφοριών που προέρχονται από τον εντοπισμό γεωγραφικής θέσης της OS
               
               
                  Εξακρίβωση των σημάτων χάρη στην πρόσβαση σε κρυπτογραφημένους κωδικούς που εμπεριέχονται στα σήματα
               
            
                  Χρησιμοποιούμενες συνιστώσες των σημάτων
               
               
                  E6, συνιστώσα E6-B για την παροχή δεδομένων υψηλής ακρίβειας
               
               
                  E1, συνιστώσα E1-B για τα δεδομένα εξακρίβωσης των πληροφοριών που προέρχονται από τον εντοπισμό γεωγραφικής θέσης
               
               
                  E6, συνιστώσα E6-B για τα δεδομένα πρόσβασης στους κρυπτογραφημένους κωδικούς και συνιστώσα E6-C (πιλότος)
               
            
                  Προδιαγραφές του τμήματος χρηστών
               
               
                  Υψηλή ακρίβεια προσδιορισμού θέσης χάρη σε ακριβείς αλγορίθμους για τον προσδιορισμό θέσης οι οποίοι είναι ενσωματωμένοι στον δέκτη και χρησιμοποιούν δεδομένα που μεταδίδονται μέσω των σημάτων
               
               
                  Επαλήθευση της γνησιότητας των δεδομένων που μεταδίδονται μέσω των σημάτων χάρη σε ένα πρωτόκολλο ασύμμετρης κρυπτογράφησης και ένα δημόσιο κρυπτογραφικό κλειδί
               
               
                  Επαλήθευση της γνησιότητας των σημάτων χάρη στην αποκρυπτογράφηση των κωδικών των κρυπτογραφημένων σημάτων με ιδιωτικό κρυπτογραφικό κλειδί
               
            
                  Γεωγραφική κάλυψη
               
               
                  Παγκόσμια
               
               
                  Παγκόσμια
               
               
                  Παγκόσμια
               
            
                  Αρχιτεκτονική του συστήματος
               
               
                  Δεδομένα υψηλής ακρίβειας παρεχόμενα από έναν ή περισσότερους παρόχους υπηρεσιών, μεταδιδόμενα στους χρήστες μέσω του κέντρου υπηρεσιών GNSS (GSC), του επίγειου τμήματος και των δορυφόρων που συνδέονται με το επίγειο τμήμα
               
               
                  Δεδομένα εξακρίβωσης στοιχείων ενσωματωμένα στη διαθέσιμη χωρητικότητα του πεδίου EDBS της συνιστώσας του σήματος E1-B, τα οποία διανέμονται μέσω των δορυφόρων που είναι συνδεδεμένοι με το επίγειο τμήμα
               
               
                  Κρυπτογράφηση των κωδικών των σημάτων E6 από τους δορυφόρους Galileo, διαβίβαση των ιδιωτικών κλειδιών που δημιουργούνται από το επίγειο τμήμα σε έναν ή περισσότερους παρόχους υπηρεσιών μέσω του κέντρου υπηρεσιών GNSS (GSC) και
                  μετάδοση των πληροφοριών OTAR στη συνιστώσα του σήματος E6-B
               
            
                  Παροχή της υπηρεσίας
               
               
                  Δεδομένα υψηλής ακρίβειας παρεχόμενα από έναν ή περισσότερους παρόχους υπηρεσιών
               
               
                  Δεδομένα εξακρίβωσης στοιχείων παρεχόμενα από το σύστημα που συστάθηκε δυνάμει του προγράμματος Galileo
               
               
                  Κρυπτογραφημένα σήματα παρεχόμενα από τον υπεύθυνο εκμετάλλευσης του συστήματος
               
            
                  Πρόσβαση στην υπηρεσία
               
               
                  
                              —
                           
                           
                              Πρόσβαση επί πληρωμή σε συνάρτηση με την ισχύουσα δασμολογική πολιτική
                           
                        
                              —
                           
                           
                              Ελεγχόμενη από έναν ή περισσότερους παρόχους υπηρεσιών
                           
                        
               
                  
                              —
                           
                           
                              Πρόσβαση επί πληρωμή στους κρυπτογραφικούς κωδικούς σε συνάρτηση με την ισχύουσα δασμολογική πολιτική
                           
                        
                              —
                           
                           
                              Πρόσβαση στους κρυπτογραφικούς κωδικούς ελεγχόμενη από έναν ή περισσότερους παρόχους υπηρεσιών με τη βοήθεια του υπεύθυνου εκμετάλλευσης του συστήματος
                           
                        
            
                  Ανάπτυξη της υπηρεσίας
               
               
                  
                              —
                           
                           
                              Το στάδιο δοκιμών και επικύρωσης πρέπει να ολοκληρωθεί το 2018
                           
                        
                              —
                           
                           
                              Το στάδιο αρχικής εμπορικής εκμετάλλευσης πρέπει να ολοκληρωθεί μεταξύ 2018 και 2020
                           
                        
                              —
                           
                           
                              Το στάδιο πλήρους εμπορικής εκμετάλλευσης αναμένεται να ξεκινήσει από το 2020
                           
                        
               
                  
                              —
                           
                           
                              Το στάδιο δοκιμών και επικύρωσης πρέπει να ολοκληρωθεί το 2018
                           
                        
                              —
                           
                           
                              Το στάδιο της αρχικής παροχής σημάτων πρέπει να ολοκληρωθεί μεταξύ 2018 και 2020
                           
                        
                              —
                           
                           
                              Το στάδιο πλήρους παροχής υπηρεσιών αναμένεται να ξεκινήσει από το 2020
                           
                        
               
                  
                              —
                           
                           
                              Το στάδιο δοκιμών και επικύρωσης πρέπει να ολοκληρωθεί το αργότερο το 2020
                           
                        
                              —
                           
                           
                              Το στάδιο εμπορικής εκμετάλλευσης πρέπει να ξεκινήσει στη συνέχεια
                           
                        
            
                  Χρήση διαβαθμισμένων πληροφοριών ΕΕ
               
               
                  
                              —
                           
                           
                              Δεν προβλέπεται χρήση των διαβαθμισμένων πληροφοριών της ΕΕ (ΔΠΕΕ) από τον «Commercial Service Provider» ή από τον τελικό χρήστη. Ωστόσο, εάν απαιτείται μια τέτοια χρήση, αποφασίζεται σύμφωνα με τους κανόνες ασφάλειας που αναφέρονται στο άρθρο 17 στοιχείο α) του κανονισμού (ΕΕ) αριθ. 1285/2013.
                           
                        
               
                  
                              —
                           
                           
                              Δεν προβλέπεται χρήση των διαβαθμισμένων πληροφοριών της ΕΕ (ΔΠΕΕ) από τον «Commercial Service Provider» ή από τον τελικό χρήστη. Ωστόσο, εάν απαιτείται μια τέτοια χρήση, αποφασίζεται σύμφωνα με τους κανόνες ασφάλειας που αναφέρονται στο άρθρο 17 στοιχείο α) του κανονισμού (ΕΕ) αριθ. 1285/2013.
                           
                        
               
                  
                              —
                           
                           
                              Δεν προβλέπεται χρήση των ΔΠΕΕ από τον «Commercial Service Provider» ή από τον τελικό χρήστη. Ωστόσο, εάν απαιτείται μια τέτοια χρήση, αποφασίζεται σύμφωνα με τους κανόνες ασφάλειας που αναφέρονται στο άρθρο 17 στοιχείο α) του κανονισμού (ΕΕ) αριθ. 1285/2013.
                           
                        
            
                  Άλλες προδιαγραφές
               
               
                  
                              —
                           
                           
                              Δεδομένα υψηλής ακρίβειας που παρέχονται για τους δορυφόρους Galileo και ενδεχομένως για τους δορυφόρους άλλων συστοιχιών
                           
                        
               
                  
                              —
                           
                           
                              Η μετάδοση των δεδομένων εξακρίβωσης στοιχείων δεν πρέπει να επιφέρει καμία υποβάθμιση της ανοικτής υπηρεσίας
                           
                        
                              —
                           
                           
                              Τα δεδομένα εξακρίβωσης στοιχείων πρέπει να παρέχονται για τους δορυφόρους Galileo και ενδεχομένως για τους δορυφόρους άλλων συστοιχιών
                           
                        
                              —
                           
                           
                              Οι κίνδυνοι που συνδέονται με τη χρήση των δεδομένων εξακρίβωσης στοιχείων βαρύνουν τους χρήστες της OS
                           
                        
               
                  α.α.
               
            
         Ακρωνύμια
      
      
                  E1-B
               
               
                  Δίαυλος δεδομένων του σήματος στη συχνότητα E1 του συστήματος Galileo, στα 1 575,45 MHz
               
            
                  E6
               
               
                  Συχνότητα E6 του συστήματος Galileo, στα 1 278,75 MHz
               
            
                  E6-B
               
               
                  Συνιστώσα του σήματος E6, η οποία αντιστοιχεί στον δίαυλο δεδομένων
               
            
                  E6-C
               
               
                  Συνιστώσα του σήματος E6, η οποία αντιστοιχεί στον δίαυλο-πιλότο
               
            
                  EDBS
               
               
                  «External Data Broadcast Service»
               
            
                  GNSS
               
               
                  Παγκόσμιο σύστημα ραδιοπλοήγησης μέσω δορυφόρου.
               
            
                  α.α.
               
               
                  Άνευ αντικειμένου
               
            
                  OTAR
               
               
                  «Over-The-Air Rekeying»